།ཅེས་ནོངས་པ་བཤགས། དུང་ཆོས་ཀྱི་ཆུ་བུམ་པར་བླུགས་ཏེ། ཨོཾ་ཨཱཿཧཱུྃ། མཆོད་ཡོན་ཕུལ་བའི་རྐྱེན་གྱིས་ལྷ་འོད་དུ་ཞུ་བ་ལས་བྱུང་བའི་བུམ་པའི་ཆུ་ནུས་པ་དང་ལྡན་པར་གྱུར། ཅེས་བརྗོད་ཅིང་བསམ། ཚོགས་བསག་རྐྱང་པ་ཙམ་གྱི་སྐབས་བུམ་པ་བསྒྲུབ་མ་གྲུབ་ཀྱང་རུང་ངོ་། །བཞི་པ་ནི། མདུན་བསྐྱེད་ཀྱི་རྟེན་མེ་ལོང་ངོས་སུ་ཤར་པ་ལ་བུམ་པའི་ཆུས་ཁྲུས་བྱ་ཞིང་། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀྱིས་ནི་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་ས་མ་ཡ་ཤྲི་ཡེ་ཧཱུྃ། འགྲོ་བའི་སྒྲོན་མེ་སྤྱན་རས་གཟིགས་དབང་ལ། །དྲི་ཞིམ་བདུད་རྩིའི་རྒྱུན་གྱིས་ཁྲུས་གསོལ་བས། །འགྲོ་བའི་སྒྲིབ་གཉིས་དྲི་མ་རྣམ་བསལ་ནས། །དྲི་བྲལ་སྐུ་གསུམ་བརྙེས་པའི་བཀྲ་ཤིས་ཤོག །ཨོཾ་སརྦ་སོགས། དེ་བཞིན་གཤེགས་པ་རྣམས་དང་དེ་སྲས་ལ། །རིན་ཆེན་བུམ་པ་མང་པོ་སྤོས་ཀྱི་ཆུས། །ཡིད་འོང་ལེགས་པར་བཀང་བ་གླུ་དང་ནི། །རོལ་མོར་བཅས་པ་དུས་མས་སྐུ་ཁྲུས་གསོལ། །ཨོཾ་སརྦ་སོགས། ཁྲུས་རས་ཀྱིས་སྐུ་ཕྱི་ཞིང་། དེ་དག་སྐུ་ལ་མཚུངས་པ་མེད་པའི་གོས། །གཙང་ལ་དྲི་རབ་བསྒོས་པས་སྐུ་ཕྱིའོ། །ཨོཾ་ཧཱུྃ་ཏྲཱྃ་ཧྲཱིཿཨཱཿཀཱ་ཡ་བི་ཤོ་དྷ་ནེ་སྭཱ་ཧཱ། ཆུ་དེ་བུམ་པར་བླུགས་ལ། མདུན་གྱི་ནམ་མཁར་འཕགས་པ་གཙོ་འཁོར་གསུམ་བྱོན་པའི་ཡུམ་ཡི་གེ་དྲུག་མའི་ཕྱག་ནས་བདུད་རྩིའི་རྒྱུན་བབས། རང་གི་སྤྱི་བོ་ནས་ཞུགས། ལུས་ཀྱི་ཕྱི་ནང་ཐམས་ཅད་བཀྲུས་ཤིང་གང་བས། ཉོན་མོངས་པ་དང་། ཤེས་བྱའི་སྒྲིབ་པ་དག སྐྱེ་མེད་ཆོས་སྐུ་མངོན་དུ་གྱུར་པར་བསམས་ལ། ཡི་གེ་དྲུག་མ་ལན་གསུམ་དུ་བརྗོད་ཅིང་བུམ་ཆུ་འཐུང་ཞིང་ཁྲུས་བྱ། གཞན་དོན་བྱེད་ན་སྐབས་འདིར་བསྒྲུབ་བྱ་ཐམས་ཅད་ལ་ཡི་གེ་དྲུག་མ་བཟླ་བཞིན་དུ་གཟུངས་ཆབ་བླུད་ཅིང་ཁྲུས་བྱ་བའམ། སྤྲོ་ན་བཀྲུ་བྱབས་སྲུང་གསུམ་སྤྱི་ལྟར་བྱས་ཀྱང་རུང་། གཤིན་པོ་ལ་ཕན་གདགས་པར་འདོད་ནའང་ཆོ་ག་རྒྱས་བསྡུས་གང་རིགས་ཀྱང་སྐབས་འདིར་སྦྱར་རོ། །དེ་ལྟར་བགྱིས་པས་ནད་གདོན་སྡིག་སྒྲིབ་ཐམས་ཅད་ཞི་ཞིང་། ཚེ་བསོད་དཔལ་འབྱོར་རྒྱས་པ་སོགས་ཕན་ཡོན་དཔག་ཏུ་མེད་ལ། ཁྲུས་ཆབ་དང་བྱིན་རྟེན་སེལ་མེད་རིགས་སྦྱར་བའི་རིལ་བུ་མི་དང་དུད་འགྲོ་སོགས་ལ་སྦྱིན་པ་དང་། རྒྱ་མཚོར་འབབ་པའི་ཆུ་བོར་འདོར་བ་སོགས་འཕགས་པའི་ཕྲིན་ལས་སྤེལ་བའི་ཐབས་ལ་བརྩོན་པར་བྱའོ། །གསུམ་པ་རྗེས་ལ། ནོངས་པ་བཤགས་ཤིང་རྗེས་བསྡུ་བྱ། །བསྔོ་སྨོན་གདབ་ཅིང་ཤིས་པ་བརྗོད། །ཅེས་བཞི་ལས། དང་པོ་ནི། མཆོད་པ་བསང་སྦྱངས་བྱིན་གྱིས་བརླབས་ལ། ཨོཾ་སརྦ་ཏ་ཐཱ་ག་ཏ་ཨཱརྻ་ཨ་བ་ལོ་ཀི་ཏེ་ཤྭ་ར་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། སྐྱོན་གྱིས་མ་གོས་སོགས་ཀྱིས་བསྟོད། ཡི་གེ་བརྒྱ་པ་ལན་གསུམ་དང་། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་བ། །དེ་ཀུན་མགོན་པོས་བཟོད་པར་མཛོད། །ཅེས་ནོངས་པ་བཤགས། གཉིས་པ་ནི། མདུན་བསྐྱེད་ཀྱི་རྟེན་ཡོད་ན། འདིར་ནི་རྟེན་དང་ལྷན་ཅིག་ཏུ། །འཁོར་བ་སྲིད་དུ་བཞུགས་ནས་ཀྱང་། །ནད་མེད་ཚེ་དང་དབང་ཕྱུག་དང་། །མཆོག་རྣམས་ལེགས་པར་སྩལ་དུ་གསོལ། །ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་བརྗོད་ཅིང་མེ་ཏོག་འཐོར། རྟེན་མེད་ན། ཨོཾ། ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །བཛྲ་མུཿ ཚོམ་བུའི་ཡེ་ཤེས་པ་གཤེགས། དམ་ཚིག་པ་རང་ལ་གཉིས་སུ་མེད་པར་ཐིམ་པར་བསམ། རང་གི་སྙིང་ག་ནས་འོད་ཟེར་འཕྲོས་པས་ཁམས་གསུམ་སྣོད་བཅུད་ཐམས་ཅད་འོད་དུ་ཞུ་ནས་རང་ལ་ཐིམ། རང་ཐུགས་ཀའི་ཧྲཱིཿལ་ཐིམ། དེའང་མི་དམིགས་པ་འོད་གསལ་སྟོང་པ་ཉིད་ཀྱི་ངང་དུ་གྱུར། སླར་ཡང་རང་སྐད་ཅིག་གིས་འཕགས་པ་ཐུགས་རྗེ་ཆེན་པོར་གསལ་བའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ་ཞེས་བརྗོད་ཅིང་གནས་གསུམ་བསྲུང་། གསུམ་པ་ནི། དགེ་བ་འདི་ཡིས་མྱུར་དུ་བདག །ཐུགས་རྗེ་ཆེན་པོ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །ཅེས་དང་། སྤྲོ་ན། འདས་པའི་སངས་རྒྱས་རྣམས་དང་སོགས་བཟང་པོ་སྤྱོད་པའི་སྨོན་ལམ་སོགས་རྒྱས་པར་གདབ། བཞི་པ་ནི། ཆེ་བའི་ཆེ་མཆོག་གམ། སྟོན་མཆོག་དམ་པ་སོགས་ཞལ་ནས་གསུངས་པའི་ཚིགས་སུ་བཅད་པ་བརྗོད། མེ་ཏོག་གི་ཆར་དབབ། རོལ་མོའི་སྒྲ་སྦྱར་རོ། །དེ་ལས་ཅུང་ཟད་རྒྱས་པར་སྤྲོ་ན་ཐོག་མར་བརྒྱུད་འདེབས་དང་། སྐྱབས་སེམས་ཀྱི་རྗེས་རྡོར་སེམས་བསྒོམ་བཟླས་དང་བླ་མའི་རྣལ་འབྱོར་ཁྲིད་ཀྱི་ངག་འདོན་ལྟར། ཕྱག་འཚལ་གྱི་སྐབས་སུ་རྒྱལ་སྲས་རིན་པོ་ཆེ་ཐོགས་མེད་བཟང་པོའི་གསུང་ཐུགས་རྗེ་ཆེན་པོ་ལ་ཕྱག་འཚལ་བའི་ཚིགས་སུ་བཅད་པ་ཉེར་ལྔ་པ་དང་། མཆོད་པའི་ཉེར་སྤྱོད་ཀྱི་རྗེས། རྒྱལ་སྲིད་བདུན་དང་། འདོད་ཡོན་ལྔ་སོགས་མཆོད་ཕྲེང་སྤྱི་ལྟར། བཤགས་པའི་སྐབས་ཟླ་བ་གྲགས་པའི་སྨྲེ་བཤགས་སོགས་སྦྱར་ནའང་ལེགས་པར་འགྱུར་རོ།། །།བཞི་པ་ཞར་བྱུང་འགྲོ་ཕན་མ་ཎི་རིལ་བུ་བསྒྲུབ་པའི་ཚུལ་མདོ་ཙམ་བཤད་ན། སྦྱོར་བ་དངོས་གཞི་རྗེས་དང་ནི། །ཕན་ཡོན་མདོར་བསྡུས་སྨོས་པའོ། །ཞེས་བཞི་ལས་དང་པོ་ནི། སྔར་གཟུངས་སྒྲུབ་བྱས་པའི་བུམ་ཆུ་ཡོད་ན་ལེགས། གང་ལྟར་ཡང་འཕགས་པ་གསུམ་གྱི་རིང་བསྲེལ་དང་། བླ་མ་གོང་མའི་བྱིན་རྟེན་སེལ་མེད་འབྲས་གསུམ་བཟང་དྲུག་སོགས་བཟང་སྨན་བཅས་འབྲས་སམ། ནས་དཀར་རྗན་འཐག་གམ། བག་ཕྱེ་ལ་གཞི་བྱས་ཏེ་དྲི་བཟང་གི་ཆུས་རིལ་བུར་དྲིལ། རིལ་ཆགས་ཅུང་ཟད་བྱས་ལ་གྲིབ་མར་བསྐམ། གཤེར་ཐག་ཆོད་པ་དང་མཚལ་ལམ་ལི་ཁྲིས་ན་བཟའ་གསོལ། རིལ་ཆགས་འཐེམ་པར་བྱས་ལ་བུམ་པར་བླུག ཁ་རྒྱན་དང་མགུལ་ཆིངས་ཀྱིས་སྤྲས་ཏེ་སྤོས་ཀྱིས་བདུགས་ལ་སྟེགས་བུའི་དབུས་སུ་གཞག གཟུངས་ཐག་གདགས། མདུན་དུ་ཟླུམ་གཏོར་དཀར་པོ་དང་། ཆུ་གཉིས་སྔོན་འགྲོའི་ཉེར་སྤྱོད་སོགས་ཀྱིས་བསྐོར། འབྱོར་ན་གདུགས་འཕན་རྒྱལ་མཚན་སོགས་ཀྱང་བཀོད་པས་མཛེས་པར་བརྒྱན། རང་གི་མདུན་དུ་མཎྜལ། མེ་ཏོག ཁྲུས་བུམ། རོལ་མོའི་བྱེ་བྲག་སོགས་འདུ་བྱའོ། །གཉིས་པ་ནི། མཆོད་པ་བྱིན་རླབས་ནས་བཟུང་བདག་བསྐྱེད་ཀྱི་གདན་བསྡུ་བའི་བར་གྲུབ་རྗེས། མདུན་གྱི་བུམ་པ་རིལ་བུ་དང་བཅས་པ་ཨ་མྲྀ་ཏས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་པྃ་ལས་པདྨ་དང་། ཨ་ལས་ཟླ་བའི་དཀྱིལ་འཁོར་གྱི་སྟེང་དུ་བྷྲཱུྃ་ལས་རིན་པོ་ཆེའི་བུམ་པ་ཡངས་ཤིང་རྒྱ་ཆེ་བ། ལྟོ་བ་ལྡིར་བ། ཞབས་ཞུམ་པ། མགྲིན་པ་ཕྲ་བ། ཁ་གཡེལ་བ། མཆུ་འཕྱང་བ། ལྷ་རྫས་ཀྱི་གོས་ཀྱིས་མགུལ་པ་དཀྲིས་ཤིང་། དཔག་བསམ་གྱི་ཤིང་གིས་ཁ་བརྒྱན་པ། དེའི་ནང་དུ་པྃ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་རིལ་བུ་རྣམས་ཧྲཱིཿདཀར་པོ་ལས་པདྨ་དཀར་པོ་ཧྲཱིཿས་མཚན་པ། དེ་ལས་འོད་ཟེར་འཕྲོས་སོགས་ནས་ཡན་ལག་བདུན་པའི་བར་མདུན་བསྐྱེད་ཇི་ལྟ་བར་བྱ། བཟླས་པའི་སྐབས་གཟུངས་ཐག་ནས་བཟུང་ལ། བུམ་པའི་ལྷའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཧྲཱིཿདཀར་པོའི་མཐར་སྔགས་ཀྱི་ཕྲེང་བས་བསྐོར་བ་ལས་འོད་ཟེར་འཕྲོས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ། ཡི་དམ་དཀྱིལ་འཁོར་གྱི་ལྷ་ཚོགས། དཔའ་བོ་མཁའ་འགྲོ། ཆོས་སྲུང་ནོར་ལྷ་དང་བཅས་པའི་གསུང་གི་བྱིན་རླབས་ཐམས་ཅད་ཡི་གེ་དྲུག་མའི་རྣམ་པར་སྤྱན་དྲངས། སྔགས་ཕྲེང་ལ་ཐིམ་པས་གསང་སྔགས་ཀུན་འདུས་སུ་གྱུར། སླར་ཡང་རང་གི་སྙིང་ག་ནས་སྔགས་ཀྱི་ཕྲེང་བ་གཟུངས་ཐག་ལ་བརྟེན་ཏེ་སོང་། བུམ་པའི་ལྷའི་ཐུགས་ཀར་ཕོག་པས་ཐུགས་རྒྱུད་བསྐུལ། དེའི་ཐུགས་ཀ་ནས་འོད་ཟེར་འཕྲོས། འཕགས་པ་མཆོད། སེམས་ཅན་ཐམས་ཅད་ཐུགས་རྗེ་ཆེན་པོའི་གོ་འཕང་ལ་བཀོད། སངས་རྒྱས་དང་བྱང་ཆུབ་སེམས་དཔའ་ཡི་དམ་དཀྱིལ་འཁོར་གྱི་ལྷ་ཚོགས་དཔའ་བོ་མཁའ་འགྲོ་ཆོས་སྲུང་ནོར་ལྷ་དང་བཅས་པའི་ཐུགས་རྗེ་བྱིན་རླབས་ནུས་མཐུ་ཐམས་ཅད་དང་། བརྟན་གཡོ་སྣོད་བཅུད་ཐམས་ཅད་ཀྱི་བཅུད་དང་དྭངས་མ་དགེ་མཚན་མ་ལུས་པ་འོད་ཟེར་ཁ་དོག་སྣ་ཚོགས་པའི་རྣམ་པར་སྤྱན་དྲངས། བུམ་པའི་ལྷ་ལ་ཐིམ་པས་མཁྱེན་བརྩེ་ནུས་པའི་གཟི་བྱིན་མཆོག་ཏུ་འབར་བར་གྱུར་པར་བསམས་ལ་ཡི་གེ་དྲུག་མ་གཙོ་བོར་བཟླ། ཤེས་ཤིང་སྤྲོ་ན་དོན་ཞགས་དང་། བཅུ་གཅིག་ཞལ་གྱི་གཟུངས་སོགས་ཅི་རིགས་བཟླས་ཀྱང་ལེགས། སྒྲུབ་གྲོགས་ཡོད་ན་བཟའ་བཏུང་དང་སྤྱོད་ལམ་སོགས་ཀྱི་ཚེ་གཟུངས་ཐག་རེས་མོས་སུ་བཟུང་ལ་བཟླས་པ་རྒྱུན་མི་འཆད་པར་བྱ། གསུམ་པ་ནི། ཐུན་བསྡུ་བ་ན། ཡི་གེ་བརྒྱ་པ་དབྱངས་གསལ་རྟེན་སྙིང་རྣམས་བཟླས་པས་སྔགས་ཀྱི་ལྷག་ཆད་བསྐང་ཞིང་ནུས་པ་སྤེལ་བ་དང་། བྱིན་རླབས་ཀྱི་རྒྱུན་བརྟན་པར་བྱ། མདུན་བསྐྱེད་ལྟར་གཏོར་མ་དབུལ། ཁྲུས་གསོལ། གཏང་རག་གི་མཆོད་བསྟོད། ནོངས་བཤགས། བརྟན་བཞུགས། ཉེར་བསྡུ། བསྔོ་སྨོན་བཀྲ་ཤིས་བཅས་གོང་ལྟར་བྱ། ཐུན་ཕྱི་མ་རྣམས་ལ་བུམ་ལྷ་སྔར་ཡོད་གསལ་གདབ་ཀྱི་ཚུལ་དུ་བསྐྱེད། དེ་ལྟ་བུའི་སྒོ་ནས་རིལ་བུ་ལས་འོད་དང་། སྒྲ་དང་། དྲི་བཟང་པོ་འཐུལ་བ་དང་། རྒྱ་ཆེར་འཕེལ་བ་སོགས་རྟགས་མཐོང་བའི་བར་རམ། ཞག་བདུན་སོགས་སུ་བསྒྲུབ། གྲོལ་རྒྱུའི་ཐུན་གྱི་མཇུག་ཏུ། ནོངས་བཤགས་ཀྱི་རྗེས། བསྐྱེད་པའི་ལྷ་ཡོངས་སུ་གྱུར་པ་ལས་གྲུབ་པའི་རིལ་བུ་འོད་འབར་བའི་རྣམ་པ་མཐོང་ཐོས་དྲན་རེག་ཐམས་ཅད་གྲོལ་བའི་ནུས་པ་དང་ལྡན་པར་གྱུར་པར་བསམས་ལ། འདིར་ནི་རྟེན་དང་སོགས་བརྟན་བཞུགས་ཉེར་བསྡུ། བསྔོ་སྨོན་བཀྲ་ཤིས་བཅས་རྒྱས་པར་བྱའོ། །བཞི་པ་ནི། འཕགས་པ་སྤྱན་རས་གཟིགས་དོན་ཡོད་ཞགས་པའི་རྟོག་པ་ཆེན་མོ་ལས། རིལ་བུ་ཟོས་པ་ཙམ་གྱིས་ནི། །ནད་རྣམས་ཐམས་ཅད་རྣམ་པར་འཇིག །གང་ཞིག་རིལ་བུ་དེ་དག་བསྟེན། །རིལ་བུ་ཐིག་ལེ་རྟག་བྱེད་ལ། །དེ་བཞིན་གཤེགས་ཀུན་དགོངས་པར་མཛོད། །འཕགས་པ་སྤྱན་རས་གཟིགས་ཀྱི་དབང་། །དེ་ཉིད་རིགས་ལ་རྟག་ཏུ་ནི། །མཆོག་སྦྱིན་དུས་ཀུན་གཟིགས་པར་མཛད། །བསོད་ནམས་ཕུང་པོ་སྟོབས་དག་ནི། །ཉི་མ་རེ་རེ་སོགས་པར་བྱེད། །འཇིག་རྟེན་པ་ཡི་བདེ་སྤྱད་ཅིང་། །འཇིག་རྟེན་ཕ་རོལ་ཤིན་ཏུ་བདེ། །ཚེ་བརྗེ་བ་ནི་འཕོས་ནས་སུ། །བདེ་བ་ཅན་དུ་མོད་ལ་འགྲོ། །གང་དང་གང་དུ་སྐྱེ་བ་དེར། །ཚེ་རབས་རྟག་ཏུ་ཚེ་རབས་དྲན། །ལག་ན་རྡོ་རྗེ་གནོད་སྦྱིན་ཆེ། །གནོད་སྦྱིན་བྱ་བས་ཡོངས་བསྐོར་ཅིང་། །གཡེལ་བ་མེད་པར་ཉིན་མཚན་དུ། །དུས་ཀུན་དུ་ནི་སྲུང་བ་དང་། །སྐྱོབ་དང་སྦེད་དང་སྲུང་བར་བྱེད། །ཅེས་དང་། རིལ་བུ་གང་ལ་ཡོད་པ་ནི། །ཕྱིར་མི་ལྡོག་པར་ལུང་བསྟན་ཅིང་། །མགོན་པོ་ས་བཅུ་དག་ལ་གནས། །རྟག་ཏུ་མཆོད་རྟེན་གྱུར་པ་སྟེ། །སྐུ་གདུང་སྙིང་པོའི་བདག་ཉིད་ཅན། །རྟག་ཏུ་སངས་རྒྱས་བདག་ཉིད་འགྱུར། །ཅེས་དང་།རིལ་བུ་མཐོང་བ་ཙམ་གྱིས་ནི། །སྡུག་བསྔལ་ཀུན་ལས་རབ་ཏུ་གྲོལ། །སྡིག་པ་ཐམས་ཅད་རྣམ་པར་འཆོད། །སྒྲིབ་པ་ཐམས་ཅད་རྣམ་པར་དག །དེ་ནི་ངན་འགྲོར་འགྲོ་མི་འགྱུར། །ཕྱིར་ཞིང་གནས་མཆོག་ཞི་བ་ཐོབ། །ཅེས་སོགས་རིག་སྔགས་འཆང་བ་རྣམས་ཀྱི་སྨན་སྦྱར་ཞིང་། སྔགས་དང་ཕྱག་རྒྱས་མངོན་པར་དབང་བསྐུར་ཏེ་བྱིན་གྱིས་བརླབས་པའི་གྲུབ་པའི་རིལ་བུའི་ཡོན་ཏན་བསྔགས་པ་མཐའ་ཡས་པར་གསུངས་པ་ཉིད་སྐབས་འདིར་ཡང་མཚུངས་པར་ཤེས་པར་བྱའོ། །གང་དག་སྔགས་གསར་མའི་ཕྱོགས་ལ་མ་ཎི་རིལ་བུ་སྒྲུབ་པའི་ཁུངས་གསལ་བར་མེད་པས་རིགས་མཐུན་བྱིས་བློ་འདྲིད་བྱེད་ཉི་ཚེ་ཙམ་དུ་ཟད་ཅེས་གསུངས་པའང་སྣང་མོད། གྲུབ་ཆེན་ཛཻ་ཏཱ་རིས་མཛད་པར་གྲགས་པའི་ཐུགས་རྗེ་ཆེན་པོ་ཡིད་བཞིན་ནོར་བུའི་སྒྲུབ་ཐབས་ལས་དམིགས་ཀྱིས་བསལ་བར་མ་ཟད། རྒྱུད་སྡེ་འོག་མ་རྣམས་སུ་གྲུབ་པའི་རིལ་བུ་བསྒྲུབ་ཚུལ་རྒྱ་ཆེར་འབྱུང་བ་དང་། བདེ་ཀྱེ་སོགས་ལས་སྐྱེ་བ་བདུན་པའི་ཤ་དང་བདུད་རྩི་རིལ་བུ་ལ་བརྟེན་ནས་དངོས་གྲུབ་མཆོག་བསྒྲུབ་པའི་ཚུལ་དང་། གྲུབ་པའི་དབང་ཕྱུག་དམ་པ་རྒྱ་གར་གྱིས་མཛད་པའི་འཇམ་དཔལ་སྨྲ་བའི་སེང་གེའི་རིལ་སྒྲུབ་དང་། གཞན་ཡང་ཀུ་རུ་ཀུ་ལླེའི་དོན་ཀུན་གྲུབ་པའི་རིལ་བུ་སོགས་ཚུལ་འདི་ལ་བརྟེན་ནས་མཆོག་དང་ཐུན་མོང་གི་དངོས་གྲུབ་རབ་འབྱམས་བསྒྲུབ་ཚུལ་རྒྱ་ཆེར་གསུངས་པ་དང་རྗེས་སུ་མཐུན་པ་ཉིད་ཀྱི་ཕྱིར་ཁུངས་མེད་པའང་མ་ཡིན་ནོ། །དེས་ན་འཕགས་མཆོག་ཐུགས་རྗེའི་གཏེར་ཆེན་གྱི་རྣལ་འབྱོར་ཟབ་མོ་ལ་གཅིག་ཏུ་གཞོལ་བ་རྣམས་ཀྱིས་ཚུལ་འདི་ལྟ་བུའི་སྒོ་ནས་ཀྱང་རང་གཞན་གྱི་ཕན་བདེ་རྒྱས་པའི་ཐབས་ལ་བརྩོན་པར་བྱའོ། །ཞེས་གྲུབ་ཆེན་ཚེམྦུ་པའི་ལུགས་ཀྱི་ཐུགས་རྗེ་ཆེན་པོའི་གདམས་པ་དང་རྗེས་སུ་འབྲེལ་བར་རང་གཞན་གྱི་དོན་བྱ་ཚུལ་མདོར་བསྡུས་སྙིང་པོར་དྲིལ་བ་འདིའང་། བྱ་བྲལ་མ་ཎི་བ་འཇམ་དབྱངས་མཁྱེན་བརྩེའི་དབང་པོས་ཡིག་ཆ་སྔ་མ་འགའ་ཞིག་གི་དོན་གྱི་སྙིང་པོའི་བཅུད་ཕྱུངས་ཏེ་བཀླག་པས་གྲུབ་པར་བྲིས་པའི་དགེ་བས་འགྲོ་ཀུན་འཕགས་མཆོག་ཐུགས་རྗེ་ཆེན་པོའི་གོ་འཕང་ཚེ་འདི་ཉིད་ལ་མངོན་དུ་བྱེད་པའི་རྒྱུར་གྱུར་ཅིག། །།མངྒ་ལཾ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།